ai4bharat/Pralekha huggingface dataset:
ரெயில்வே அமைச்சகம்
2022ம் நிதியாண்டில் டிசம்பர் வரையிலான காலகட்டத்தில் சரக்குப் போக்குவரத்து மூலம் ரயில்வேத்துறைக்கு ரூ.120478 கோடி வருவாய்
2022-23ம் நிதியாண்டின் முதல் 9 மாதங்களில் இந்திய ரயில்வே கடந்த நிதியாண்டை விட, அதிக வருவாய் ஈட்டியிருக்கிறது. 2022ம் ஆண்டு ஏப்ரல் முதல் டிசம்பர் வரையிலான காலகட்டத்தில் இந்திய ரயில்வேயில் 1109.38 மெட்ரிக்டன் சரக்குகள் கையாளப்பட்டிருக்கின்றன. கடந்த நிதியாண்டில் இதே காலகட்டத்தில், 1029.96 மெட்ரிக் டன் சரக்குகள் கையாளப்பட்டுள்ளன. இதன் மூலம் சரக்குகள் கையாளுதல் 8 சதவீதம் அதிகரித்திருக்கிறது. இதே போல், இந்த நிதியாண்டுக்கான வருமானம் ரூ.120478 கோடியாகவும், கடந்த நிதியாண்டில் டிசம்பர் வரையிலான காலகட்டத்திற்கான வருமானம் ரூ. 104040 கோடியாகவும் உள்ளது. இதன் மூலம் கடந்த நிதியாண்டைக் காட்டிலும் நடப்பு நிதியாண்டின் வருமானம் 16 சதவீதம் அதிகரித்து இருக்கிறது.
2021ஆம் ஆண்டு டிசம்பர் மாதத்தில் 126.8 மெட்ரிக் டன் சரக்குகள் கையாளப்பட்ட நிலையில், 2022 டிசம்பர் மாதத்தில் 130.66 மெட்ரிக் டன் சரக்குகள் கையாளப்பட்டுள்ளன. இதன் மூலம் சரக்குகளை கையாளுதல் கடந்த ஆண்டைக் காட்டிலும் 13 சதவீதம் அதிகரித்துள்ளது. சரக்குப் போக்குவரத்து மூலம் 2021ம் ஆண்டு டிசம்பர் மாதம் கிடைத்த வருவாய் ரூ.12914 கோடியாக இருந்த நிலையில், 22-ம் ஆண்டுக்கான டிசம்பர் மாத வருமானம் ரூ.14573 கோடியாக உள்ளது. இதன் மூலம் கடந்த ஆண்டை காட்டிலும் இந்த ஆண்டு சரக்குப் போக்குவரத்து மூலம் வருவாய் 13 சதவீதம் அதிகரித்துள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1888045
சுற்றுலா அமைச்சகம்
சாகசப் பயணம் குறித்த இணைய கருத்தரங்கை சுற்றுலா அமைச்சகம் நடத்தியது
நமது நாட்டைப் பாருங்கள் இணைய கருத்தரங்கு வரிசையின் கீழ் '12 மாதங்கள் சாகசப் பயணம்' எனும் இணைய கருத்தரங்கை மத்திய சுற்றுலா அமைச்சகம் நடத்தியது.
வருடம் முழுவதற்குமான சுற்றுலா தலமாக இந்தியாவை பிரபலப்படுத்துவதற்காக இந்த இணைய கருத்தரங்கம் நடத்தப்பட்டது.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleseDetailm.aspx?PRID=1676811
-----
(Visitor Counter : 100
ரசாயனம் மற்றும் உரங்கள் அமைச்சகம்
மத்திய ரசாயனத் துறையின் கீழ் இயங்கும் பொதுத்துறை நிறுவனங்கள் `பிஎம் கேர்ஸ்’ நிதிக்கு ரூ.27 கோடிக்கு மேல் நன்கொடை
கொவிட்-19-க்கு எதிரான போராட்டத்துக்கு உதவும் வகையில், மத்திய ரசாயனம் மற்றும் உரத்துறை அமைச்சகத்தின் கீழ் இயங்கும் பொதுத்துறை நிறுவனங்கள் பிரதமரின் குடிமக்கள் உதவி மற்றும் அவசரகால நிவாரண நிதிக்கு  ரூ.27 கோடிக்கு மேல் நன்கொடை வழங்கியுள்ளன.
இதையடுத்து, மத்திய ரசாயனம் மற்றும் உரத்துறை அமைச்சர் திரு.டி.வி.சதானந்த கவுடா தனது டுவிட்டர் பதிவுகள் மூலம் இவர்களுக்கு நன்றி தெரிவித்துள்ளார். “எனது கோரிக்கையை ஏற்று. கொவிட்-19-க்கு எதிரான இந்திய அரசின் போராட்டத்துக்கு ஆதரவு அளிக்கும் வகையில் நன்கொடை அளித்த அனைத்து பொதுத்துறை நிறுவனங்களின் தலைவர் மற்றும் மேலாண்மை இயக்குநர்களுக்கு எனது நன்றிகள்”, என்று அவர் கூறியுள்ளார்.
முன்னதாக, அனைத்து பொதுத்துறை நிறுவனங்களின் தலைவர் மற்றும் மேலாண்மை இயக்குநர்களுக்கு திரு. கவுடா எழுதிய கடிதத்தில், ”பெருந்தொற்றான கொரோனோ வைரஸ் பரவுவதைத் தடுக்க மத்திய அரசு இயன்ற அனைத்து நடவடிக்கைகளையும் மேற்கொண்டுள்ளது, இருப்பினும், இந்த அளவுக்கு பொது சுகாதாரத்துக்குக் கேடான நிலையைச் சமாளிக்க, சமுதாயத்தின் அனைத்துப் பிரிவினரின் ஒன்றுபட்ட முயற்சி அவசியமாகும், ஆகவே, பிஎம் கேர்ஸ் நிதிக்கு, உங்களது சிஎஸ்ஆர் நிதியிலிருந்து அதிகபட்ச அளவுக்கு நன்கொடை வழங்குமாறு கேட்டுக்கொள்கிறேன்” என்று கூறியுள்ளார்.
பிஎம் கேர்ஸ் நிதிக்கு அளிக்கப்படும் நன்கொடை 2013 நிறுவனங்கள் சட்டத்தின் படி, சிஎஸ்ஆர் செலவு என்ற தகுதியைப் பெறும் என்று பெருநிறுவனங்கள் விவகார அமைச்சகம் தெரிவித்துள்ளதை அவர் தனது கடித்தத்தில் சுட்டிகாட்டியுள்ளார். .
உள்துறை அமைச்சகம்
ஆர்ஆர்ஆர் படத்தின் நாட்டு நாட்டு பாடல் மற்றும் தி எலிபெண்ட் விஸ்பெரர்ஸ் ஆவணப்படம் ஆஸ்கார் விருது வென்றதற்கு உள்துறை அமைச்சர் திரு. அமித்ஷா வாழ்த்து
ஆர்ஆர்ஆர் படத்தின் நாட்டு நாட்டு பாடல் மற்றும் தி எலிபெண்ட் விஸ்பெரர்ஸ் ஆவணப்படம் ஆஸ்கார் விருது வென்றதற்கு மத்திய உள்துறை மற்றும் கூட்டுறவுத் துறை அமைச்சர் திரு. அமித்ஷா வாழ்த்துத் தெரிவித்துள்ளார்.
இது தொடர்பாக உள்துறை அமைச்சர் வெளியிட்டுள்ள ட்விட்டர் பதிவில் கூறியிருப்பதாவது:
“நாட்டு நாட்டு பாடல் ஆஸ்கார் விருது வென்றதன் மூலம் வரலாறு படைத்துள்ள இந்த நாள் இந்திய சினிமாவுக்கு மிக முக்கியமான நாளாகும். இந்தப் பாடல் இந்தியர்கள் மற்றும் உலகில் உள்ள இசை ரசிகர்கள் அனைவரது உதடுகளாலும் ஒலிக்கப்படுகிறது. ஆர்ஆர்ஆர் குழுவுக்கு வாழ்த்துகள் @ssrajamouli @mmkeeravaani @boselyricist @tarak9999 @AlwaysRamCharan.” இவ்வாறு அவர் கூறியுள்ளார்.
திரு. அமித்ஷா வெளியிட்டுள்ள மற்றொரு ட்விட்டர் பதிவில் கூறியிருப்பதாவது:
“தி எலிபெண்ட் விஸ்பெரர் ஆவணப்படம் ஆஸ்கர் விருது வென்றதற்கு @EarthSpectrum மற்றும் @guneetm ஆகியோருக்கு வாழ்த்துகள். இந்தப் படம் யானைகளைக் காப்பதில் இந்தியாவின் முயற்சிகளை முன்னிலைப்படுத்துகிறது. இந்தப் படத்திற்கு கிடைத்துள்ள விருது இந்தியத் திரைப்படத் துறையின் ஆற்றலை எடுத்துரைப்பதுடன் இளம் திரைப்படத் துறையினருக்கு ஊக்கமளிக்கும் வகையில் உள்ளது.”
சமூக நிதி மற்றும் அதிகாரமளித்தல் அமைச்சகம்
ஜார்கண்ட் மாநிலம் பலமு மாவட்டத்தில், மாற்றுத்திறனாளிகளுக்கு உதவி மற்றும் உபகரணங்கள் வழங்குவதற்கான சமூக அதிகாரம் அளித்தல் முகாம்
மத்திய சமூகநீதி மற்றும் அதிகாரமளித்தல் அமைச்சகத்தின் சார்பில் மாற்றுத்திறனாளிகளுக்கு உதவி மற்றும் உபகரணப் பொருட்கள் அளிப்பதற்கான சமூக அதிகாரமளித்தல் இயக்கம் ஜார்கண்ட் மாநிலம் பலமு மாவட்டத்தில் உள்ள மெதினி நகரில் 8.7.2022 அன்று நடைபெறவுள்ளது.
பல்வேறு வகைகளாக ரூ.115.72 லட்சம் மதிப்பிலான மொத்தம் 1628 உதவி மற்றும் உபகரண கருவிகள் அளிக்கப்படவுள்ளன. பலமு மாவட்டத்தைச் சேர்ந்த 1014 மாற்றுத்திறனாளிகளுக்கு இப்பொருட்கள் வழங்கப்படவுள்ளன. இந்தநிகழ்ச்சியில் காணொளி காட்சி வாயிலாக மத்திய சமூகநீதி மற்றும் அதிகாரமளித்தல் துறை இணையமைச்சர் திரு பிரதீமா பவுமிக் சிறப்பு விருந்தினராக கலந்து கொண்டு முகாமை தொடங்கிவைக்கவுள்ளார்.
மேலும் விவரங்களுக்கு இதன் ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1839546
மத்திய அமைச்சரவை
உயிரி வேதியல் துறையில் இந்தியாவுக்கும் கோஸ்டாரிகாவுக்கும் இடையில் விருப்பம் தெரிவிக்கும் கடிதத் தகவல் அளிக்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் , உயிரி வேதியல் துறையில் இந்தியாவுக்கும் கோஸ்டாரிகாவுக்கும் இடையில் விருப்பம் தெரிவிக்கும் கடித  தகவல் கையெழுத்திடப்பட்டது குறித்து விளக்கம் அளிக்கப்பட்டது.
உயிரி வேதியல் கல்வி, பயிற்சி மற்றும் ஆராய்ச்சியில் உறுதியான முக்கியத்துவமான திட்டம் உருவாக்குவதற்கு அறிவியல் தொழில்நுட்ப புத்தாக்க செயல்பாடுகளில் கூட்டு முயற்சிக்கான செயல்திட்டத்தை உருவாக்குவதை நோக்கமாகக் கொண்டு இந்த LOI கையெழுத்திடப் பட்டுள்ளது.
இந்த LOI மார்ச் 2019ல் கையெழுத்திடப்பட்டது.
இளைஞர் நலன் மற்றும் விளையாட்டு அமைச்சகம்
தூய்மை இந்தியா-2022 திட்டத்தின் கீழ் நடைபெறும் மெகா தூய்மை நடவடிக்கையை சாந்தனி சதுக்கத்தில் அக்டோபர் 19 ஆம் தேதி மத்திய அமைச்சர் திரு அனுராக் சிங் தாக்கூர் தொடங்கி வைக்கிறார்
மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் சிங் தாக்கூர், தூய்மை இந்தியா 2022 திட்டத்தின் கீழ் மாபெரும் தூய்மை நடவடிக்கையை 19 அக்டோபர் 2022 அன்று புதுதில்லியில் உள்ள சாந்தனி சதுக்கத்தில் தொடங்கி வைக்கிறார்.
இதுபோன்ற தூய்மை நடவடிக்கைகள் 2022 அக்டோபர் 19 அன்று நாடு முழுவதும் உள்ள அனைத்து கிராமங்களிலும் மேற்கொள்ளப்படும். தூய்மை இந்தியா-2022 திட்டத்தின் பலன்களை விரிவுபடுத்த, இளைஞர் நலத் துறை, நேரு யுவகேந்திரா சங்கதன் மற்றும் நாட்டு நலப்பணித் திட்ட இளைஞர்கள் மூலம் நாடு முழுவதும் உள்ள அனைத்து கிராமங்களிலும் இதேபோன்ற நிகழ்ச்சிகளை ஏற்பாடு செய்து பொதுமக்களின் பங்களிப்பை உறுதி செய்வதற்கான நடவடிக்கைகளை மேற்கொள்வதே இந்த நிகழ்வுகளின் நோக்கமாகும்.
ஒரு எளிய தொடக்கமானது மிகப்பெரிய மாற்றத்தையும், பரிணாம வளர்ச்சி ஏற்படுத்தும் வல்லமை கொண்டது. சுதந்திரத்தின் அமிர்தப் பெருவிழாவை நினைவுகூறும் வகையில் தூய்மை இந்தியா திட்டத்தை இளைஞர் நலத்துறை மூலம் தொடங்கப்பட்டது.
17 நாட்களுக்கு முன்பாக, ஒரு மாத காலத்தில் ஒரு கோடி கிலோ கழிவுகளை அகற்றும் நோக்கத்தோடு இந்தத் திட்டம் ஆரம்பிக்கப்பட்டது. நாடு முழுவதிலும் உள்ள இளைஞர்கள் மற்றும் அனைத்து நிலை மனிதர்களின் பேராதரவோடு இத்திட்டம் செயல்படுத்தப்பட்டு, இன்றளவில் 60 லட்சம் கிலோ கழிவுகளுக்கும் அதிகமாக அகற்றப்பட்டிருப்பது குறிப்பிடத்தக்கது.
இது ஒரு மிகப்பெரிய தொடக்கக் குறியீடாக அமைந்துள்ளது. மக்கள் குறிப்பாக இளைஞர்கள் இந்தத் திட்டத்தில் பங்கேற்பது மட்டுமல்லாமல், தன்னார்வ அடிப்படையில் இந்தத் திட்டத்தில் சேர மற்றவர்களை ஊக்குவிப்பதிலும் முக்கியப் பங்கு வகிக்கின்றனர்.
கடந்த 2014-ம் ஆண்டு பிரதமர் திரு. நரேந்திர மோடி தூய்மை இந்தியா திட்டத்தைத் தொடங்கி வைத்தார். பிரதமரால் முன்னெடுக்கப்பட்ட முயற்சியின் தொடர்ச்சியாக, இந்த திட்டம் குறிப்பிடத்தக்க முன்னேற்றத்தை தொடர்ந்து அடைந்து வருகிறது.
தூய்மை இந்தியா திட்டத்தை மிகப்பெரிய அளவில் வெற்றியடையச் செய்வது இளைஞர்கள் மட்டுமே. ஏனெனில் அவர்கள் மூலமாக, மக்கள் ஒன்று திரட்டப்பட்டு, இத்திட்டத்தினை வெற்றியடையச் செய்கின்றனர். இந்தத் திட்டத்தின் முக்கிய களமாக திகழ்வது கிராமங்களே. சமய ரீதியிலான அமைப்புகள், ஆசிரியர்கள், பெரு நிறுவனங்கள், மகளிர் அமைப்புகள் மற்றும் பலர் ஒன்றிணைந்து இத்திட்டத்தினை மிகப்பெரிய மக்கள் இயக்கமாக மாற்றி, வெற்றியடையச் செய்கின்றனர்.
வரலாற்று சிறப்புமிக்க இடங்கள், சுற்றுலாத் தலங்கள், பேருந்து நிலையங்கள், ரயில் நிலையங்கள், தேசிய நெடுஞ்சாலை மற்றும் கல்வி நிறுவனங்கள் போன்றவற்றிலும் இதுபோன்ற தூய்மை இந்தியா நடவடிக்கைகள் நடைபெற்று வருகிறது.
இந்தத் திட்டம், அளவிலும், மக்கள் பங்களிப்பிலும் தனித்துவமானதாகும். ஏனெனில் ஒவ்வொரு குடிமகனின் கடமை மற்றும் பங்களிப்பின் மூலம் இந்தத் திட்டம் பெரிய வெற்றி அடைந்து வருகிறது. தூய்மை இந்தியா திட்டம் என்பது ஒரு இயக்கம் மட்டும் அல்ல, அது பொது மக்களின் நியாயமான பிரச்சனைகளை பிரதிபலிப்பதாகும். அதற்கான தீர்வையும் கண்டறிவதற்காகத்தான்.
பல்வேறு துறைகள், முகமைகள், சமூக அக்கறை சார்ந்த அமைப்புகள் போன்றவைகள் இணைந்து தூய்மை இந்தியா திட்டத்தை முன்னெடுத்து செல்கின்றன. நேரு யுவகேந்திரா சங்கதன், நாட்டுநலப் பணித் திட்டத்தைச் சேர்ந்த இளைஞர்கள் மற்றும் தன்னார்வலர்கள் மூலமாகவே இந்தத் திட்டம் இந்த அளவிற்கு வெற்றி அடைந்துள்ளது என்று கூறினால் அது மிகையாகாது. அவர்களே உண்மையான கதாநாயகர்கள்.
சட்டம் மற்றும் நீதித்துறை அமைச்சகம்
சத்தீஸ்கர் உயர்நீதிமன்ற தலைமை நீதிபதியாக ஜூன் 1ம் தேதி முதல் நீதிபதி பிரசாந்த் குமார் மிஸ்ரா பணியாற்றுவார்
சத்தீஸ்கர் உயர்நீதிமன்றத்தின் மூத்த நிதிபதி திரு பிரசாந்த் குமார் மிஸ்ரா, 2021 ஜூன் 1ம் தேதி முதல் சத்தீஸ்கர் நீதிமன்றத்தின் தலைமை நீதிபதியாக பணியாற்ற நியமித்து இந்திய குடியரசுத் தலைவர் உத்தரவிட்டுள்ளார்.
சத்தீஸ்கர் உயர்நீதிமன்றத்தின் தலைமை நீதிபதியாக இருக்கும் திரு பரப்பிலில் ராமகிருஷ்ணன் நாயர் ராமச்சந்திர மேனன் இந்த மாதத்துடன் ஓய்வு பெறுகிறார்.
இதைத் தொடர்ந்து ஜூன் 1ம் தேதி முதல், நீதிபதி திரு பிரசாந்த் குமார் மிஸ்ரா, தலைமை நீதிபதியாக செயல்படுவார் என மத்திய சட்டம் மற்றும் நீதித்துறை அமைச்சகம் அறிவிப்பு வெளியிட்டுள்ளது.
நீதிபதி திரு பிரசாந் குமார் மிஸ்ரா, பி.எஸ்.சி., எல்.எல்.பி, கடந்த 1987ம் ஆண்டு வழக்கறிஞராக பதிவு செய்து மாவட்ட நீதிமன்றம், மத்தியப் பிரதேச உயர்நீதிமன்றம், சத்தீஸ்கர் உயர்நீதிமன்றம் ஆகியவற்றில் பணியாற்றினார். அரசியல்சாசனம் மற்றும் சிவில் வழக்குகளில் இவர் நிபுணர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1721244
சிறுபான்மையினர் நலன் அமைச்சகம்
வக்ஃப் நிறுவனங்கள் / வக்ஃப் வாரியங்களுக்கு வட்டியில்லாக் கடன் வழங்குவதற்காக மத்திய வக்ஃப் குழுமம் மூலம் சிறுபான்மையினர் நலன் அமைச்சகத்தின் வாயிலாக ஷஹாரி வக்ஃப் சம்பட்டி விகாஸ் திட்டம் அமல்படுத்தப்பட்டது
மத்திய வக்ஃப் குழுமம் வாயிலாக ஷஹாரி வக்ஃப் சம்பட்டி விகாஸ் திட்டத்தை மத்திய சிறுபான்மையினர் நலத்துறை அமைச்சகம் அமல்படுத்தி வருவதாக மாநிலங்களவையில் அத்துறைக்கான அமைச்சர் திருமதி ஸ்மிருதி சுபின் இரானி எழுத்துப்பூர்வமாக இன்று தெரிவித்தார். இத்திட்டத்தின் மூலம் நகர்ப்புற வக்ஃப் நிலங்களில் வர்த்தக வளாகங்கள், திருமண மண்டபங்கள், மருத்துவமனைகள், குளிர்பதனக் கிடங்குகள் உள்ளிட்ட திட்டங்களுக்காக வக்ஃப் நிறுவனங்கள் / வக்ஃப் வாரியங்களுக்கு வட்டியில்லாக் கடன் வழங்கப்படுகிறது என்று கூறினார். அதன்படி 2017-18, 2018-19, 2019-20-ம் ஆண்டுகளில் தலா ரூ.316 லட்சமும், 2020-2021 ஆண்டில் ரூ.300 லட்சமும், 2021-22-ம் ஆண்டில் ரூ.100 லட்சமும் நிதி வழங்கப்பட்டதாக தெரிவித்தார்.
இளைஞர் நலன் மற்றும் விளையாட்டு அமைச்சகம்
ஒலிம்பிக் போட்டியின் துப்பாக்கி சுடும் பிரிவில் தேர்ந்தெடுக்க வாய்ப்புள்ள வீரர்களின் இரண்டு மாத பயிற்சி முகாமிற்கு இந்திய விளையாட்டு மேம்பாட்டு ஆணையம் ஒப்புதல்
ஒலிம்பிக் போட்டியின் துப்பாக்கி சுடும் பிரிவில் தேர்ந்தெடுக்கப்பட அதிக வாய்ப்பு உள்ளதாகக் கருதப்படும் வீரர்களுக்கு வரும் அக்டோபர் 15-ஆம் தேதி முதல் டிசம்பர் 14-ஆம் தேதி வரை டில்லியில் உள்ள டாக்டர் கர்னி சிங் துப்பாக்கி சுடும் வளாகத்தில் பயிற்சி முகாம் நடைபெறவிருக்கிறது.
18 ஆண்கள், 14 பெண்கள் என மொத்தம் 32 துப்பாக்கி சுடும் வீரர்கள், 8 பயிற்சியாளர்கள், மூன்று வெளிநாட்டு பயிற்சியாளர்கள் மற்றும் 2 உதவியாளர்கள் இந்த பயிற்சி முகாமில் கலந்துகொள்வர். 1.43 கோடி ரூபாய் செலவில் இந்த முகாம் நடைபெறவிருக்கிறது.
இதுகுறித்து இந்திய விளையாட்டு மேம்பாட்டு ஆணையம் வெளியிட்டுள்ள செய்திக் குறிப்பில், ஒலிம்பிக் போன்ற முக்கிய விளையாட்டுகளில் பங்கேற்பதற்கு வீரர்களை தயார்படுத்த இதுபோன்ற பயிற்சி முகாம் மிக அவசியமாக உள்ளது என்று தெரிவிக்கப்பட்டுள்ளது. மேலும் இந்திய விளையாட்டு மேம்பாட்டு ஆணையம் அறிவித்துள்ள நோய் தொற்றுத் தடுப்பு நடவடிக்கைகள் குறித்த நிலையான செயல்பாட்டு வழிமுறைகள் பயிற்சி முகாமில் கடைபிடிக்கப்படும் என்று அந்த செய்தி அறிக்கையில் குறிப்பிடப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1662829
(Visitor Counter : 121
சுகாதாரம் மற்றும் குடும்ப நலத்துறை அமைச்சகம்
ஜி20 இந்தியாவின் சுகாதாரப் பயணம்
கேரளாவின் திருவனந்தபுரத்தில் ஜி20 இந்திய தலைமைத்துவத்தின் கீழ், முதலாவது சுகாதாரப் பணிக்குழு கூட்டத்தின் 3-ஆம் நாள் நிகழ்வு இன்று  நடைபெற்றது. இதில் மருத்துவ மதிப்புப் பயணம் குறித்த நிகழ்வில் ஆயுஷ் அமைச்சகத்தின் செயலாளர் திரு வைத்ய ராஜேஷ் கோட்டெச்சா முக்கிய உரை நிகழ்த்தினார். சுகாதாரக் கவனிப்பு நடைமுறைகளில் ஏற்படும் பாதிப்புகள் மற்றும் பாகுபாடுகளைக் களைவதற்கு சிறப்புமிக்க சுகாதாரத்திற்கான இன்றியமையா அம்சங்களில் ஒன்றாக மருத்துவ மதிப்புப் பயணம் அமைவதாக அவர் தமது உரையில் குறிப்பிட்டார்.
இந்த நிகழ்வில் நித்தி ஆயோக்கின் சுகாதாரப் பிரிவு உறுப்பினரும், மத்திய சுகாதாரத் துறை செயலாளருமான திரு ராஜேஷ் பூஷன் உள்ளிட்டோர் இதில் பங்கேற்றனர்.
ஒருநாட்டின் பொருளாதாரப் பாதுகாப்பு மீதான தாக்கத்தை கடுமையான பெருந்தொற்று ஏற்படுத்தியதை அவர் கோடிட்டுக் காட்டினார். எனவே, நவீன மருத்துவத்துடன் பாரம்பரிய மருத்துவ முறைகளை ஒருங்கிணைத்து வலுப்படுத்துவது அவசியம் என்றும் அவர் குறிப்பிட்டார். நோயாளிகளை மையப்படுத்திய அணுகுமுறையுடன் ஒட்டுமொத்தமான கவனத்துடன் சுகாதாரப் பிரச்சினைகளை எதிர்கொள்ள வேண்டும் என்றும் அவர் கூறினார்.
நவீன மருந்துகளுடன் பாரம்பரிய சிகிச்சை முறைகளையும் இணைப்பது நோயைக் குணப்படுத்த ஆற்றல் மிக்கதாக இருப்பதோடு உடல் ஆரோக்கியத்திற்கும் முழுமையானதாக விளங்கும் என்பதை கருத்தரங்கில் பங்கேற்ற பிரதிநிதிகள் ஒருமனதாக ஏற்றுக் கொண்டனர். ஒருங்கிணைந்த சிகிச்சை முறை காலத்தின் தேவை என்று குறிப்பிட்ட அவர்கள், சுகாதாரத் துறையில் இது வலுவானதாகவும் உயர் மதிப்பு கொண்டதாகவும் இருக்கும் என்று தெரிவித்தனர்.
அர்ஜென்டினா, ஆஸ்திரேலியா, பிரேசில், கனடா, சீனா, பிரான்ஸ், இத்தாலி உள்ளிட்ட ஜி20 உறுப்புநாடுகளை சேர்ந்த பிரதிநிதிகளும் பங்களாதேஷ், எகிப்து, மொரீசியஸ் உள்ளிட்ட சிறப்பு அழைப்பாளர் நாடுகளின் பிரதிநிதிகளும் இதில் பங்கேற்றனர். அதேபோல், ஆசிய வளர்ச்சி வங்கி, ஆப்பிரிக்க ஒன்றியம், ஆசியான், உலகப்பொருளாதார அமைப்பு, உலக சுகாதார நிறுவனம், உலக வங்கி, யுனிசெஃப் போன்ற சர்வதேச அமைப்புகளின் பிரதிநிதிகளும் கருத்தரங்கில் கலந்து கொண்டனர்.
பிரதமர் அலுவலகம்
ஃபிஃபா உலகக் கோப்பை சாம்பியன் அர்ஜென்டினாவுக்கு பிரதமர் வாழ்த்து
ஃபிஃபா உலகக் கோப்பையில் உணர்ச்சிமிக்க பங்களிப்பிற்காக பிரான்ஸ் அணிக்கும் வாழ்த்து
ஃபிஃபா உலகக் கோப்பை போட்டியில் வெற்றி பெற்று கோப்பையை வென்ற அர்ஜென்டினாவுக்கு பிரதமர் திரு நரேந்திர மோடி வாழ்த்து தெரிவித்துள்ளார். ஃபிஃபா உலகக் கோப்பையில் உற்சாகமான, உணர்ச்சிமிக்க பங்களிப்பிற்காக பிரான்ஸ் அணிக்கும் திரு மோடி வாழ்த்து தெரிவித்தார்.
பிரதமர் தனது ட்வீட்டர் பதிவில்:
"மிகவும் பரபரப்பான கால்பந்துப் போட்டிகளில் இந்தப் போட்டியும் ஒன்றாக நினைவில் நிற்கும்! அர்ஜென்டினா #FIFAWorldCup Champions ஆனதற்கு வாழ்த்துகள்! அவர்கள் மிகத்திறமையாகவும், அற்புதமாகவும் விளையாடினர். அர்ஜென்டினா மற்றும் மெஸ்ஸியின் லட்சக்கணக்கான இந்திய ரசிகர்கள் இந்த அற்புதமான வெற்றியில் மகிழ்ச்சியடைந்துள்ளனர்! @alferdez"
"பிரான்ஸ் #FIFAWorldCup-ல் உற்சாகமான, உணர்ச்சிமிக்க பங்களிப்பிற்காக வாழ்த்துக்கள்! இறுதிப் போட்டி வரையில் அவர்கள் தங்கள் திறமை மற்றும் விளையாட்டுத்திறன் மூலம் உலகம் முழுவதும் உள்ள கால்பந்து ரசிகர்களை மகிழ்வித்தனர் @EmmanuelMacron" என்று தெரிவித்துள்ளார்.
மத்திய அமைச்சரவை
இந்தியா, துனிசியா இடையே நீதித்துறையில் ஒத்துழைப்பிற்கான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்
இந்தியா, துனிசியா இடையே நீதித்துறையில் ஒத்துழைப்பிற்கான புரிந்துணர்வு ஒப்பந்தத்துக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்த்து.
இந்தியாவிற்கும் துனிசியாவிற்கும் இடையே சமீப ஆண்டுகளாக சமூக, பண்பாட்டு, வர்த்தக உறவுகள் நன்கு மேம்பட்டு வருகின்றன. இந்நிலையில் நீதித்துறையில் ஒத்தழைப்பிற்கான ஒப்பந்தம் கையெழுத்திடப்படுவது இருநாடுகளுக்கிடையே நல்லுறவுகளை மேம்படுத்துவதுடன் நிதித்துறை சீர்த்திருத்தம் பற்றிய புதிய பரிமாணத்தை சேர்த்துள்ளது.
பிரதமர் அலுவலகம்
ஸ்ரீ ஆன்-ஐ இந்தியா முழுவதும் பிரபலமாக்கும் முயற்சிகளுக்கு பிரதமர் பாராட்டு
ஸ்ரீ ஆன்-ஐ இந்தியா முழுவதும் பிரபலமாக்க மேற்கொள்ளப்பட்டு வரும் முயற்சிகளை பிரதமர் திரு நரேந்திர மோடி பாராட்டியுள்ளார்.
அசாம் தலைமைச் செயலகத்தில் சிறுதானிய கஃபே திறப்பு விழா குறித்து அம்மாநில முதலமைச்சர் வெளியிட்டுள்ள ட்விட்டருக்கு பதிலளித்து அவர் வெளியிட்டுள்ள ட்விட்டர் பதிவு வருமாறு:
" ஸ்ரீ ஆன்-ஐ இந்தியா முழுவதும் பிரபலமாக்க இதுபோன்ற பல்வேறு முயற்சிகள் மேற்கொள்ளப்படுவதைக் கண்டு மகிழ்ச்சி அடைகிறேன்."
பிரதமர் அலுவலகம்
அண்மையில் விண்ணில் செலுத்தப்பட்ட இஓஎஸ்-06 செயற்கைக்கோள் அனுப்பிய பிரமிக்க வைக்கும் படங்களை பிரதமர் பகிர்ந்துள்ளார்
அண்மையில் விண்ணில் செலுத்தப்பட்ட புவி கண்காணிப்பு செயற்கைக் கோளான இஓஎஸ்-06, அனுப்பியுள்ள படங்களை பிரதமர் திரு நரேந்திர மோடி தமது ட்விட்டர் பக்கத்தில் பகிர்ந்துள்ளார். விண்வெளி தொழில்நுட்ப உலகில் ஏற்பட்டுள்ள இந்த முன்னேற்றங்கள், சூறாவளிகளை சிறப்பாகக் கணிக்கவும், கடலோரப் பொருளாதாரத்தை மேம்படுத்தவும் உதவும் என்று பிரதமர் மேலும் கூறியுள்ளார்.
பிரதமர் தமது ட்விட்டர் பதிவில் கூறியிருப்பதாவது:
"அண்மையில் செலுத்தப்பட்ட இஓஎஸ்-06 செயற்கைக்கோளில் இருந்து பெறப்பட்ட பிரமிக்க வைக்கும் படங்களை நீங்கள் பார்த்திருக்கிறீர்களா? குஜராத்தின் சில அழகான படங்களைப் பகிர்கிறேன். விண்வெளி தொழில்நுட்ப உலகின் இந்த முன்னேற்றங்கள், சூறாவளிகளை சிறப்பாகக் கணிக்கவும், நமது கடலோரப் பொருளாதாரத்தை மேம்படுத்தவும் உதவும்."
இவ்வாறு பிரதமர் கூறியுள்ளார்.
பிரதமர் அலுவலகம்
கேசவானந்த பாரதியின் மறைவுக்கு, பிரதமர் இரங்கல் தெரிவித்தார்; சமூக சேவையில் அவரது பங்கை நினைவுகூர்ந்தார்
கேசவானந்த பாரதி அவர்களின் மறைவை ஒட்டி பிரதமர் திரு நரேந்திர மோடி தனது இரங்கலைத் தெரிவித்தார்.
"தவத்திரு கேசவானந்த பாரதி அவர்களின் சமூக சேவையையும், பின்தங்கி உள்ளவர்களுக்கு அதிகாரமளிப்பதில் அவரது பங்களிப்பையும் நாம் எப்போதும் நினைவில் வைத்திருப்போம். இந்தியாவின் வளமான கலாச்சாரத்திலும், சிறப்பான அரசியல் அமைப்பிலும் அவர் பெரும் ஈடுபாடு கொண்டிருந்தார். தலைமுறைகளுக்குத் தொடர்ந்து அவர் ஊக்கமளிப்பார். ஓம் சாந்தி," என்று பிரதமர் கூறினார்.
பிரதமர் அலுவலகம்
ஃபிரான்ஸ் பிரதமரை சந்தித்துப் பேசினார், பிரதமர் திரு நரேந்திர மோடி
ஃபிரான்ஸ் பிரதமர் மேதகு திருமிகு எலிசபெத் போர்னை ஜூலை 13, 2023 அன்று பிரதமர் திரு நரேந்திர மோடி சந்தித்துப் பேசினார்.
பொருளாதாரம் மற்றும் வர்த்தகம், எரிசக்தி, சுற்றுச்சூழல், கல்வி, இயக்கம், ரயில்வே, டிஜிட்டல் பொது உள்கட்டமைப்பு, அருங்காட்சியியல், மக்களிடையேயான உறவு போன்ற பல்வேறு துறைகளில் இருதரப்பு உறவை மேம்படுத்துவது பற்றி தலைவர்கள் ஆலோசித்தனர்.
இந்தியா மற்றும் ஃபிரான்ஸ் இடையே உள்ள பல அம்ச ஒத்துழைப்பை மேலும் ஆழப்படுத்தும் தங்களது விருப்பத்தை இரு தரப்பினரும் முன்வைத்தனர்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
வரம்பற்ற பொறுப்புக்கான மூன்றாம் நபர் காப்பீட்டின் அடிப்படை பிரிமியம் தொடர்பான அறிவிக்கை வெளியிடப்பட்டது
மத்திய சாலை போக்குவரத்து மற்றும் நெடுஞ்சாலைத்துறை அமைச்சகம், இந்திய காப்பீட்டு ஒழுங்குமுறை மற்றும் மேம்பாட்டு ஆணையத்துடன் கலந்து ஆலோசித்து மோட்டார் வாகனங்கள் விதிகள், 2022  குறித்து 25.05.2022 அன்று அறிவிப்பு வெளியிட்டுள்ளது. இந்த விதிகள் ஜூன்1,2022 அன்று முதல் அமலுக்கு வரும் என்று தெரிவிக்கப்பட்டுள்ளது.
அதன்படி, பல்வேறு வாகனங்களுக்கான மூன்றாம் நபர் காப்பீட்டு அடிப்படை பிரிமியத்தில் தள்ளுபடி அறிவிக்கப்பட்டுள்ளன.
கல்வி நிறுவன பேருந்துகளுக்கு 15 சதவீதமும், பழைமையான காராக பதிவு செய்யப்பட்ட தனியார் காருக்கு 50 சதவீதமும், மின்சார வாகனங்களுக்கு 15 சதவீதமும், ஹைபிரிட் மின்சார வாகனங்களுக்கு 7.5 சதவீதமும், பிரீமியத்தில் தள்ளுபடிகள் அனுமதிக்கப்பட்டுள்ளன.
மேலும் விவரங்களுக்கு இந்த ஆங்கில செய்தி குறிப்பை காணவும் : https://pib.gov.in/PressReleasePage.aspx?PRID=1828414
(Visitor Counter : 119
உள்நாட்டு விமானப் போக்குவரத்து அமைச்சகம்
25 விமான நிலையங்களை 2022 முதல் 2025-ஆம் ஆண்டு வரை குத்தகைக்கு விட்டு இந்திய விமான நிலைய ஆணையம் நடவடிக்கை
வாரணாசி, அமிர்தசரஸ், ஜோத்பூர், ராஞ்சி, சூரத், வதோதரா, போபால், ஹூப்ளி, இம்ப்பால், பாட்னா, திருச்சி. கோவை, மதுரை, சென்னை, திருப்பதி, விஜயவாடா உட்பட நாடு முழுவதும் உள்ள விமான நிலையங்களை 2022 முதல் 2025-ஆம் ஆண்டு வரை, இந்திய விமான நிலைய ஆணையம் குத்தகைக்கு விட்டுள்ளது. இதே போல் பின்வரும் 8 விமான நிலையங்களில் ஒப்பந்த அடிப்படையில் பொது - தனியார் பங்களிப்புடன்  மேம்பாட்டு மற்றும் நிர்வாகப் பணிகளை மேற்கொள்ளவும் குத்தகை ஒப்பந்தம் போடப்பட்டுள்ளது.
- இந்திரா காந்தி சர்வதேச விமான நிலையம் 
- சத்ரபதி சிவாஜி மகராஜ் சர்வதேச விமான நிலையம் மும்பை 
- சவுத்ரி சரண் சிங் சர்வதேச விமான நிலையம், லக்னோ 
- சர்தார் வல்லபாய் படேல் சர்வதேச விமான நிலையம், அகமதாபாத் 
- மங்களூரு சர்வதேச விமான நிலையம், 
- ஜோத்பூர் சர்வதேச விமான நிலையம், 
- லோக்ப்ரியா கோபிநாத் போடோலோய் சர்வதேச விமான நிலையம், குவஹாத்தி 
- திருவனந்தபுரம் சர்வதேச விமான நிலையம் குவஹாத்தி 
விமான நிலையங்களின் மேலாண்மை மற்றும் பராமரிப்புப் பணிகளில் தனியார் பங்களிப்பை ஊக்குவிப்பதன் மூலம் பயணிகளுக்கு சிறப்பான சேவையை வழங்க மத்திய அரசு முன்வந்துள்ளது. விமான நிலையங்களை குத்தகைக்கு விடுவதன் மூலம் ஈட்டும் வருவாயை, நாடு முழுவதும் உள்ள விமான நிலையங்களில் உள்கட்டமைப்பு மற்றும் மேம்பாட்டுப் பணிகளுக்கு பயன்படுத்த மத்திய அரசு திட்டமிட்டுள்ளது.
மாநிலங்களவையில் இன்று எழுப்பப்பட்ட கேள்விக்கு விமானப் போக்குவரத்துத்துறை இணை அமைச்சர் திரு வி கே சிங் எழுத்துப்பூர்வமாக அளித்த பதிலில் இவ்வாறு தெரிவிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1884776
பொருளாதார விவகாரங்களுக்கான மத்திய அமைச்சரவைக் குழு
“பெருங்கடல் சேவைகள், மாதிரியாக்கம், பயன்பாடு, வளங்கள் மற்றும் தொழில்நுட்பம் ” திட்டத்தை தொடர மத்திய அமைச்சரவை ஒப்புதல்
இந்த திட்டம் ரூ.2,177 கோடி செலவில் செயல்படுத்தப்படும்
பிரதமர் திரு நரேந்திர மோடி தலைமையில் இன்று நடைபெற்ற பொருளாதார விவகாரங்களுக்கான மத்திய அமைச்சரவைக் குழுக்கூட்டத்தில், பெருங்கடல் சேவைகள், மாதிரியாக்கம், பயன்பாடு, வளங்கள் மற்றும் தொழில்நுட்பம்  எனப்படும் மூலத் திட்டத்தை, 2021-26 ஆம் ஆண்டு வரை ரூ.2,177 கோடி ரூபாய் செலவில் தொடர்ந்து செயல்படுத்த ஒப்புதல் அளிக்கப்பட்டுள்ளது.
பெருங்கடல் தொழில்நுட்பம், பெருங்கடல் மாதிரியாக்கம் மற்றும் ஆலோசனை சேவைகள் , பெருங்கடல் கூர்நோக்கு கட்டமைப்பு , பெருங்கடல் உயிர்வாழா வளங்கள், ஆழ்கடல் உயிர்வாழ் வளங்கள் மற்றும் சூழலியல், கடலோர ஆராய்ச்சி மற்றும் செயல்பாடு மற்றும் ஆராய்ச்சிக் கலன்கள் பராமரிப்பு போன்ற ஏழு துணைத் திட்டங்களை உள்ளடக்கி இந்த திட்டம் செயல்படுத்தப்படும்.
அடுத்த ஐந்தாண்டுகளில்  இந்த திட்டம் ஆழ்கடல் பகுதியில் பயன்படுத்தக்கூடிய துல்லியமான தொழில்நுட்பத்தை வழங்குவதன் மூலம் நடவடிக்கைகளை வலுப்படுத்தி விரிவாக செயல்படுத்த வழிவகுக்கும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1774579
(
நுகர்வோர் நலன், உணவு மற்றும் பொது விநியோகம் அமைச்சகம்
நாட்டில் சர்க்கரை உற்பத்தி அதிகரிப்பதைக் கையாள விரிவான கொள்கைக்கு மத்திய அமைச்சரவை ஒப்புதல் அளித்துள்ளது
ஏற்கனவே சர்க்கரை கையிருப்பு அதிகமாக இருப்பதாலும், 2018-19 சர்க்கரை பருவத்தில் இதேபோன்ற கூடுதல் சர்க்கரை உற்பத்திக்கான அறிகுறி இருப்பதாலும், வருகின்ற கரும்பு பருவத்திலும் சர்க்கரை ஆலைகளின் கடன் பிரச்சினை நீடிக்கும் என்று தெரிகிறது. இதன் காரணமாக கரும்பு விவசாயிகளுக்கு தரவேண்டிய நிலுவைத் தொகையும் முன்னெப்போதும் இல்லாத அளவாக உச்சத்திற்கு செல்லக்கூடும்.
இந்த நிலைமையை சரிசெய்வதற்காக பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான அமைச்சரவைக் குழுக் கூட்டத்தில் ரூ.5,500 கோடி நிதியுதவிக்கான நடவடிக்கைகளுக்கு ஒப்புதல் அளிக்கப்பட்டுள்ளது. கரும்பு விலைக்கான இழப்பீட்டை வழங்கவும், கரும்பு ஏற்றுமதியை அதிகரிப்பதன் மூலம் விவசாயிகளுக்கு சர்க்கலை ஆலைகள் வழங்கவேண்டிய நிலுவைத் தொகை கிடைக்கவும், இந்த நிதியுதவி பயன்படும்.
விவரங்கள் :
அ) 2018-19 சர்க்கரை பருவத்தின்போது ஏற்றுமதிக்காக உள்நாட்டிற்குள் சர்க்கரையை கொண்டுசெல்வது, ஏற்றுவது மற்றும் பிற செலவுகளுக்காக ஏற்றுமதி தளங்களிலிருந்து 100 கி.மீட்டருக்குள் சர்க்கரை ஆலைகள் அமைந்திருந்தால், ஒரு மெட்ரிக் டன்னுக்கு ரூ.1,000-மும், கடற்கரையோர மாநிலங்களில் துறைமுகத்திலிருந்து 100 கி.மீட்டருக்கு அப்பால் ஆலைகள் இருந்தால் ஒரு மெட்ரிக் டன்னுக்கு ரூ.2,500ம், கடற்கரை அல்லாத மாநிலங்களில் உள்ள சர்க்கரை ஆலைகளுக்கு ஒரு மெட்ரிக் டன்னுக்கு ரூ.3,000 அல்லது உண்மையான செலவில் எது குறைவோ அது வழங்கப்படும். இதற்கு ஆகும் மொத்த செலவுத் தொகையான ரூ.1375 கோடியை அரசு ஏற்கும்.
ஆ) விவசாயிகளுக்கான கரும்பு நிலுவைத் தொகையை சர்க்கரை ஆலைகள் வழங்குவதற்கு வசதியாக 2018-19 சர்க்கரை பருவத்தின்போது சாறு பிழியப்படும் ஒரு குவிண்டால் கரும்புக்கு ரூ.13.88 என்ற அளவில் நிதியுதவி வழங்க அரசு முடிவு செய்துள்ளது. மத்திய உணவு மற்றும் பொது வினியோகத்துறை விதித்துள்ள நிபந்தனைகளை நிறைவேற்றும் ஆலைகளுக்கு மட்டுமே இந்த நிதியுதவி வழங்கப்படும். இதற்கு ஆகும் மொத்த செலவுத் தொகையான ரூ.4,163 கோடியை அரசு ஏற்கும்.
இ) கரும்பு விவசாயிகளுக்கு நிலுவைத் தொகை கிடைப்பதை உறுதி செய்ய முந்தைய ஆண்டுகளின் நிலுவை உட்பட சர்க்கரை ஆலைகள் சார்பில் விவசாயிகளின் வங்கிக் கணக்குகளில் நேரடியாக பணம் செலுத்தப்படும். நிலுவைத் தொகைபோக மிச்சமிருந்தால், அது ஆலையின் கணக்கில் செலுத்தப்படும். அரசால் தீர்மானிக்கப்பட்டுள்ள நிபந்தனைகளை நிறைவேற்றும் ஆலைகளுக்கு மட்டுமே இந்த உதவிகள் வழங்கப்படும்.